Bibulu ka maanaw: Solomani be Alabatosoba lɔ - Jehova Seerew ka ɛntɛrɛnɛti yɔrɔ daganin\nSANNI Dawuda ka sa, a tun ye Jehova batosoba pilan di Solomani ma. Solomani ka masaya saan naaninan na, a y’a daminɛ ka Alabatosoba lɔ. A y’a lɔ ka ban saan wolonfila ni tilan kɔnɔ. Mɔgɔ waa caaman y’u seen don o baara la, ani nafolo caaman donna o boon lɔli la. O kɛra sabu sanu ni warigwɛ caaman tara k’a baara kɛ.\nAlabatosoba tun be ni bondennin fila ye i n’a fɔ Ala ka fanibugu, nka o bondenninw tun ka bon ni fanibugu taw ye fɔɔ siɲɛ fila. Solomani ye layidu tagamasiɲɛ kɛsu bila bondennin dɔ la ani ka fanibugu ka minan wɛrɛw bila tɔɔ kelen kɔnɔ.\nAlabatosoba lɔra ka ban tuma min na, u ye fɛtiba dɔ kɛ. Solomani y’a kunbiri gwan Alabatosoba ɲɛfɛ ani ka delili kɛ, i ko i ɲɛɛ b’a la jaa kan cogo min na. Solomani y’a fɔ Jehova ye ko: ‘I tɛ kun sankolo mumɛ bɛɛ kɔnɔ, sanko ne ka soo lɔnin nin kɔnɔ. O bɛɛ n’a ta, ne ka Ala, i ka mɔgɔw be delili minw kɛ k’u ɲɛɛ sin soo nin ma, i k’u lamɛn.’\nSolomani tilara a ka delili la tuma min na, tasuma jigira ka bɔ sankolo la. U tun ye saraka minw bɔ, o tasuma nana o bɛɛ jɛni. Yeelenba dɔ fana bɔra Jehova yɔrɔ ka na Alabatosoba fa. O y’a yira ko Jehova tun be lamɛnni kɛra, ani ko Alabatosoba ni Solomani ka delili diyara a ye. Sisan, Israɛldenw tun be na Jehova bato Alabatosoba lo kɔnɔ, fanibugu tun tɛ Jehova batoyɔrɔ ye tugun.\nWagati jan kɔnɔ Solomani ye masaya kɛ ni hakilitigiya ye ani jama ninsɔn tun ka di. Nka, a nana muso caaman furu ka bɔ jamana wɛrɛw la minw tun tɛ Jehova bato. Yala i ɲɛɛ be o muso dɔ la a be batoli kɛra a ka joo ɲɛfɛ wa? A laban, Solomani ka musow y’a kuun yɛlɛma ka ala wɛrɛw bato. Tuma min na Solomani y’o kɛ, i b’a lɔn koo min kɛra wa? A ma jama minɛ koɲuman tugun. A fariyara u ma, ani u kɛra makaritɔw ye.\nO y’a to Jehova dimina Solomani kɔrɔ, ani a y’a fɔ a ye ko: ‘Ne bena masaya nin bɔsi i la k’a di mɔgɔ wɛrɛ ma. Ne tɛna o kɛ i ka tile la, nka ne bena a bɔsi i dencɛ lo bolo. Ne tɛna jamana nin bɛɛ bɔsi a la fana.’ An k’a filɛ o koo kɛra cogo min na.\n1 Tilew Kibaru 28:9-21; 29:1-9; 1 Masacɛw 5:15-32; 2 Tilew Kibaru 6:12-42; 7:1-5; 1 Masacɛw 11:9-13.\nSolomani tilara Jehova batosoba lɔli la saan joli lo kɔnɔ, ani mun na nafolo caaman donna o baara la?\nAlabatosoba tun ye bonden joli lo ye, ani mun lo tun bilara bonkɔnɔɲɛ na?\nSolomani ye mun lo fɔ a ka delili la tuma min na Alabatosoba lɔra ka ban?\nJehova y’a yira cogo di ko Solomani ka delili diyara ale ye?\nSolomani ka musow y’a lasun ka mun lo kɛ, ani mun lo ye Solomani sɔrɔ?\nMun na Jehova dimina Solomani kɔrɔ, ani Jehova ye mun lo fɔ a ye?\nAn ka 1 Tilew Kibaru 28:9, 10 kalan.\nKa kɛɲɛ ni Dawuda ka kumaw ye minw be sɔrɔ 1 Tilew Kibaru 28:9, 10 kɔnɔ, an ka kan k’an jija ka mun lo kɛ loon o loon? (Zab. 19:15; Fil. 4:8, 9)\nAn ka 2 Tilew Kibaru 6:12-21, 32-42 kalan.\nSolomani y’a yira cogo di ko Ala Kɔrɔtalenba tɛ kun adamaden ka boon lɔnin kɔnɔ? (2 Til. Kib. 6:18; Kɛw. 17:24, 25)\nSolomani ka kuma minw be sɔrɔ 2 Tilew Kibaru 6:32, 33 kɔnɔ, u be mun lo yira Jehova koo la? (Kɛw. 10:34, 35; Gal. 2:6)\nAn ka 2 Tilew Kibaru 7:1-5 kalan.\nIsraɛldenw ye Jehova nɔɔrɔ ye tuma min na, o ye u lasun k’a tando. Bi fana an kɛtɔ k’a ye ko Jehova be a ka jama duga, o ka kan k’an lasun ka mun lo kɛ? (2 Til. Kib. 7:3; Zab. 22:23; 34:2; 96:2)\nAn ka 1 Masacɛw 11:9-13 kalan.\nSolomani ka koo b’a yira cogo di ko a kɔrɔtanin lo an ka kɛ kantigiw ye fɔɔ a laban? (1 Mas. 11:4, 9; Mat. 10:22; Yir. 2:10)\nA ci dɔ ma A ci dɔ ma Maana 64nan: Solomani be Alabatosoba lɔ


Kok 15 AKKDC08 - Masaba y'a fɔ Musa ye ko: «Kuma - Bible Search\nKok 14 Kok 16\n1Masaba y'a fɔ Musa ye ko: 2«Kuma Isirayɛlidenw fɛ k'a fɔ u ye ko: Ne bena jamana min di aw ma ka kɛ aw sigiyɔrɔ ye, aw donnin kɔ a la, 3ni aw be misi, walima begɛnmisɛn bɔ saraka ye min be jɛni pewu ne Masaba ma, n'a kasa ka di ne ye, a kɛra saraka jɛnita ye, walima dajuru sarata ye wo, walima diyanaboɲafɛn, walima ɲanagwɛ loon sarakaw, a ka kɛ nin cogo la: 4Saraka bɔbaga ka mugu tɛntɛnnin kilo saba kɛ suman saraka ye ne Masaba ye, ka tulu litiri kelen ani tilan ɲagami a la. 5Duvɛn litiri kelen ni tilan ka kɛ saraka ye ni sagaden kelen kelen bɛɛ ye, minw be kɛ saraka jɛnita ye, walima suman saraka ye. 6Ni sagajigi lo, i ka mugu tɛntɛnnin kilo wɔɔrɔ kɛ suman saraka ye, ka tulu litiri fila ɲagami a la, 7ani ka duvɛn litiri fila kɛ saraka ye. A ka kɛ saraka ye min kasa ka di ne Masaba ye. 8Ni tura kɛɲɛnin lo, a kɛra saraka jɛnita ye wo, walima dajuru sarata ye, walima jɛnɲɔgɔnya saraka ye, ne Masaba ye, 9a bɔbaga ka na ni tura nin ye, ani mugu tɛntɛnnin kilo kɔnɔntɔn ye, tulu litiri saba ka ɲagami o la, k'o mugu kɛ suman saraka ye, 10ka duvɛn litiri saba kɛ saraka ye. O bena kɛ saraka ye min be jɛni pewu, a kasa ka di ne Masaba ye. 11Aw k'a kɛ ten tura kelen kelen bɛɛ la, walima sagajigi, walima sagaden, walima baden na. 12Aw k'a kɛ ten aw ka begɛnw kelen kelen bɛɛ sarakatuma na, hali ni daa o daa lo. 13Dugulenw kelen kelen bɛɛ ben'a kɛ ten a ka sarakaw bɔtuma na minw be jɛni pewu, n'u kasa ka di ne Masaba ye. 14Loon nataw la, ni lonan min sigira aw cɛma ka waatijan kɛ, walima ni min tɛmɛtɔ lo aw fɛ, n'a b'a fɛ ka saraka bɔ min be jɛni pewu n'a kasa ka di ne Masaba ye, a k'a kɛ i n'a fɔ aw b'a kɛ cogo min na. 15O ye sariya ye jama fɛ, aw ni lonanw fɛ, minw be aw cɛma. O ye sariya ye aw kɔmɔgɔw bɛɛ fɛ min tena dabila abada. Aw ni jamana wɛrɛ mɔgɔ bɛɛ ka kan ne Masaba fɛ. 16- Sariya kelen le bena to aw ni lonan fɛ, minw be aw cɛma, koo kelen le ɲininin be aw fɛ fana.»\n17Masaba y'a fɔ Musa ye ko: 18«Kuma Isirayɛlidenw fɛ k'a fɔ u ye ko: Ne be tagara n'aw ye jamana min na, ni aw donna yen tuma min na, 19ni aw b'o yɔrɔ suman dumu, aw ye dɔ bɔ o la k'a kɛ saraka ye ne Masaba ye. 20Aw k'aw ka suman kuun fɔlɔ mugu dɔ yiran ŋɔmi ye k'a bɔ saraka ye i n'a fɔ u be suman saraka bɔ sumangosikɛnɛ la cogo min na. 21Aw k'aw ka suman kuun fɔlɔ mugu dɔ bɔ saraka ye ne Masaba ye, aw kɔmɔgɔw fana k'o kɛ tuma bɛɛ.\n22«Ne Masaba ye sariya minw fɔ Musa ye, n'aw filila, ni aw ma u dɔ bato, 23ne ye koo o koo fɔ aw ye Musa barika la k'a ta loon min na ne ye sariya sigi aw ye, fɔɔ k'a kɛ waati bɛɛ koo ye, 24ni fili kɛra olu dɔ koo la, k'a sɔrɔ jama ma bɔ a kala ma, o tuma na, jama bɛɛ ka tura kɛɲɛnin bɔ saraka jɛnita ye, a kasa ka di ne ye. Suman saraka ni jii min koo fɔra sariya kɔnɔ, u k'o fara tura kan, k'u bɔ, ka bakɔrɔnin kelen fana kɛ hakɛ yafa saraka ye. 25Sarakalasebaga ka Isirayɛli jama bɛɛ ka yafa daali, o la, ne bena yafa u ma, bari filiko tun lo, u nana saraka bɔ ne ye fana min be jɛni pewu, ka na ni fili yafa saraka fana ye u ka filiko kosɔn. 26N bena yafa Isirayɛli jama bɛɛ ma, ani lonanw ma, minw be u cɛma, bari filiko nin ye jama bɛɛ kunko ye.\n27- «Ni mɔgɔ kelen dama le filila ka hakɛ kɛ, a ka na ni sankelen bamuso ye k'o kɛ hakɛ yafa saraka ye. 28Ni min filila ka hakɛ kɛ, sarakalasebaga bena o tigi ka yafa daali ne Masaba ɲakɔrɔ. N'a y'a kɛ ka ban tuma min na, ne bena yafa o tigi ma. 29Ni mɔgɔ o mɔgɔ filila ka hakɛ kɛ, sariya kelen le be bɛɛ fɛ, dugulen fara lonan kan. 30Nga mɔgɔ o mɔgɔ, dugulen fara lonan kan, n'a tugura ka kojugu kɛ, o tigi ye ne Masaba hakɛ ta, a ka kan ka gwɛn ka bɔ a ka mɔgɔw cɛma. 31A ye ne ka kuma mafiɲɛya, a ma ne ka fɔta bato, o la, a ka kan ka gwɛn, a jalakinin be to a ka tilenbaliya kosɔn halibi.»\nLafiɲɛlon cɛnbaga be faga\n32Ka Isirayɛlidenw to kongokolon kɔnɔ, loon dɔ, u ye cɛɛ dɔ ye, n'a be lɔgɔ ɲinina lafiɲɛlon na. 33Minw y'a ye lɔgɔ ɲiniyɔrɔ la, olu nana n'a ye Musa ni Arɔn ani jama bɛɛ fɛ. 34U y'a mara kosɔbɛ bari u tun ka kan ka koo min kɛ a la, kuma gwɛnin tun ma fɔ o koo la fɔlɔ. 35Masaba y'a fɔ Musa ye ko: «Cɛɛ nin ka kan ka faga, jama bɛɛ k'a bon ni kabakuruw ye u ka sigiyɔrɔ kɔfɛ.» 36O la, jama bɛɛ bɔra n'a ye u ka sigiyɔrɔ kɔfɛ k'a bon ni kabakuruw ye k'a faga i ko Masaba y'a fɔ Musa ye cogo min na.\n37Masaba y'a fɔ Musa ye ko: 38- «Kuma Isirayɛlidenw fɛ k'a fɔ u ye ko u ka masirifɛnw dilan u ka faniw dagolow la, ani u kɔmɔgɔw, waati nataw la, jese bulaman ka siri o fɛɛn nunu bɛɛ la. 39N'u y'o masirifɛn nunu ye tuma o tuma, u hakili be jigi ne Masaba ka fɔta bɛɛ la, k'u bato. O la, u tena sɔn ka kakalaya kɛ, u ɲadenw ka miɲɛtɔya tena u bila tilenbaliya la. 40O la, u bena u hakili to ne ka fɔta bɛɛ la k'u kɛ, ani ka kɛ ne, u ka Ala ka mɔgɔsɔbɛw ye. 41Ne le ye Masaba ye, aw ka Ala, ne min y'aw bɔ Ezipiti jamana na janko ka kɛ aw ka Ala ye. Ne le ye Masaba ye, aw ka Ala.»


Bibulu: Kitabu lo min bɔra Ala yɔrɔ | Bibulu ka kalan\nBibulu: Kitabu lo min bɔra Ala yɔrɔ\nFaranfasi juman be yen Bibulu ni kitabu tɔɔw bɛɛ cɛ?\nBibulu be se k’i dɛmɛ cogo di k’i ka kunkow ɲɛnabɔ?\nMun na i be se ka la Bibulu ka kiraya kumaw la?\n1, 2. Cogo juman na Bibulu ye Ala ka nilifɛn ye min be mɔgɔ ɲagali?\nYALA i hakili be loon dɔ la i teri sɔbɛ dɔ ye kado ɲuman dɔ di i ma wa? N’a sɔrɔ o diyara i ye kosɔbɛ, i ɲagalila. Tiɲɛn na, o kado be fɛɛn dɔ yira a dibaga koo la: aw ka teriya ka di a ye kosɔbɛ. Siga t’a la, i ye i teri waleɲuman lɔn a ka kado ɲuman kosɔn.\n2 Bibulu ye Ala ka nilifɛn ye, o min kosɔn an be se ka Ala waleɲuman lɔn kosɔbɛ. O kitabu ɲɔgɔn tɛ yen. A be koo dɔw yira an na, an tɛ se ka koo minw lɔn cogoya wɛrɛ la. Ɲɛyirali fɛ, a be kuma sankolo, lolow, dugukolo ani cɛɛ fɔlɔ ni muso fɔlɔ danni koo la. Miiriya jɔnjɔn sɔbɛw be sɔrɔ Bibulu kɔnɔ. U b’an dɛmɛ k’an ka kunkow n’an ka haminankow ɲɛnabɔ. Bibulu b’a ɲɛfɔ Ala bena a sagonata dafa cogo min na ani ka ɲɛnamaya kɛcogo fisaya dugukolo kan. Bibulu ye nilifɛn ye min be mɔgɔ ɲagali tiɲɛn-tiɲɛn na!\n3. Komi Jehova ye Bibulu di an ma, o be mun lo yira an na ale koo la? Ani mun na o be mɔgɔ dusu diya?\n3 Bibulu ye nilifɛn ye min be mɔgɔ dusu diya fana sabu a be fɛɛn dɔ yira a Dibaga Jehova Ala koo la. Komi a y’o kitabu sifa di an ma, o b’a yira ko a b’a fɛ an k’ale lɔn ka ɲɛ. Tiɲɛn na, Bibulu be se k’i dɛmɛ k’i magwɛrɛ Jehova la.\n4. Mun lo b’i kabakoya Bibulu jɛnsɛnni koo la?\n4 Ni Bibulu dɔ b’i fɛ, i k’a lɔn ko i kelen tɛ. Bibulu kuturu bɛɛ wala a yɔrɔ dɔw be sɔrɔ kaan 2 300 ni kɔ la. O la, duniɲa kɔnɔ, mɔgɔ kɛmɛ-kɛmɛ kan, mɔgɔ 90 ni kɔ be se k’a kalan. Lɔgɔkun o lɔgɔkun, Bibulu miliyɔn kelen ni kɔ ɲɔgɔn be tilan ka di mɔgɔw ma! Bibulu miliyari caaman lo dilanna: A kuturu bɛɛ wala a yɔrɔ dɔw. Tiɲɛn na, Bibulu ye kitabu ye min ɲɔgɔn tɛ yen.\n“ Les Saintes Écritures— Traduction du monde nouveau ” be sɔrɔ kaan caaman na\n5. Cogo juman na Bibulu “kɛra a sɛbɛnnikɛlaw kɔnɔ Ala dafiɲɛ fɛ”?\n5 Ka fara o kan, Bibulu “kɛra a sɛbɛnnikɛlaw kɔnɔ Ala dafiɲɛ fɛ.” (2 Timote 3:16, ABM ). O kɛra cogo di? Bibulu yɛrɛ b’a ɲɛfɔ ko: “Ala ye a ka kuma min di mɔgɔw ma, u kumana ka o fɔ Ni Senu de barika la.” (2 Piyɛri 1:21, ABM ). An ka ɲɛyirali dɔ ta: Patɔrɔn dɔ b’a fɔ a ka sekeretɛri ye ko a ka lɛtɛrɛ dɔ sɛbɛ. Patɔrɔn ka miiriyaw n’a ka cikanw lo be o lɛtɛrɛ kɔnɔ. O kama ale yɛrɛ ka lɛtɛrɛ lo, sekeretɛri ta tɛ. O cogo kelen na, Ala ka cikanw lo be sɔrɔ Bibulu kɔnɔ, a sɛbɛbagaw ka miiriyaw tɛ. O cogo la, Bibulu kuturu bɛɛ ye “Ala ka kuma” ye tiɲɛn na.—1 Tesalonikaw 2:13.\nA LAKIKA LO, A T’A YƐRƐ SƆSƆ\n6, 7. K’a ye ko Bibulu t’a yɛrɛ sɔsɔ, mun na o ye kabako ye?\n6 Bibulu sɛbɛra saan 1 600 ni kɔ kɔnɔ. A sɛbɛbagaw ma ɲɛnamaya kɛ wagati kelen na, ani u bɔyɔrɔw tun tɛ kelen ye fana. U dɔw tun ye sɛnɛkɛlaw, jɛgɛ minɛlaw, ani bɛgɛndɛndɛlaw ye. Dɔ wɛrɛw tun ye kiraw, kiritigɛlaw ani masaw ye. Kibaro duman sɛbɛbaga Luka tun ye dɔgɔtɔrɔcɛ ye. Tiɲɛn lo, Bibulu sɛbɛbagaw bɔyɔrɔw tun tɛ kelen ye. Nka, ka ta Bibulu daminɛ na fɔɔ ka taga se a laban na, u bɛɛ ka sɛbɛriw be ɲɔgɔn minɛ. *\n7 Bibulu ka kitabu fɔlɔ be adamadenw ka kunkow daminɛcogo ɲɛfɔ an ye. A ka kitabu laban b’a yira ko dugukolo kuru bɛɛ bena kɛ alijɛnɛ wala nankɔtu ye. A kuturu bɛɛ be kuma tarikikow kan minw kɛra saan waa caaman kɔnɔ. A faan kelen-kelen ɲɛsinna Ala sagonata ma ani o b’a yira o bena dafa cogo min na. K’a ye ko Bibulu t’a yɛrɛ sɔsɔ, o ye kabako ye dɛ! Nka, kitabu min bɔra Ala yɔrɔ, o tɛ se ka kɛ cogo wɛrɛ la.\n8. Ɲɛyirali dɔw di minw b’a yira ko Bibulu be min fɔ lɔnnikow kan, o ye tiɲɛn ye.\n8 Bibulu be min fɔ lɔnnikow kan, o ye tiɲɛn ye. A yɛrɛ tun kɔnna ka koo dɔw fɔ mɔgɔw tun tɛ minw lɔn fɔlɔ o wagati la. Ɲɛyirali fɛ, Levitiki ka kitabu kɔnɔ Ala tun ye sariya di Israɛl ma saniyako ni bana yɛlɛmataw koo la. Nka, u gɛrɛ fɛ siyaw tun tɛ o koo si lɔn. Wagati tɛmɛnen na mɔgɔw ka miiriya tun tilennen tɛ dugukolo cogoya koo la. Nka, Bibulu tun b’a fɔ ko dugukolo koorilen lo i ko balɔn (Ezayi 40:22, ABM ). Bibulu tun ye tiɲɛn fɔ ko dugukolo “bilanin te foyi kan.” (Zɔbu 26:7). Tiɲɛn lo, Bibulu tɛ lɔnnikɛlaw ka kitabu ye. Nka, a be min fɔ lɔnnikow kan, o ye tiɲɛn ye. Yala kitabu min bɔra Ala yɔrɔ, o man kan ka kɛ ten wa?\n9. (a) Bibulu be min fɔ tarikikow kan, mun lo b’a yira k’o ye tiɲɛn ye ani ko an be se ka la o la? (b) Bibulu sɛbɛbagaw ka hɔɔrɔnya be mun lo yira an na a koo la?\n9 Bibulu be min fɔ tarikikow kan, o ye tiɲɛn ye ani an be se ka la o la. A be koow lakali k’u pereperelatigɛ. A ka lakalitaw kɔnɔ, a tɛ dan ka mɔgɔw tɔgɔw fɔ nka a fana be u burujuw yira. * Israɛl gɛrɛ fɛ siyaw tun mana dɛsɛ kɛlɛ la, u ka tariki sɛbɛbagaw tun man teli k’o koo sɛbɛ. Nka, Bibulu sɛbɛbagaw tun ye hɔɔrɔnw ye, u tun b’u yɛrɛw ka filiw n’u ka jamana taw sɛbɛ. Nɔnburuw kitabu kɔnɔ, Bibulu sɛbɛbaga Musa sɔnna a ka filibaw ma ani Ala y’a kɔrɔfɔ kosɔbɛ o filiw kosɔn (Nɔnburuw 20:2-12). O hɔɔrɔnya ɲɔgɔn ye man di tariki kitabu wɛrɛw kɔnɔ nka a be sɔrɔ Bibulu kɔnɔ sabu o kitabu bɔra Ala yɔrɔ.\nA KA HAKILITIGIYA KUMAW NAFA KA BON\n10. Mun na a tɛ bari an na k’a ye ko Bibulu ye kitabu nafaman ye?\n10 Komi Bibulu bɔra Ala yɔrɔ, “nafaba b’o la ka mɔgɔw kalan n’a ye, ani ka galon ban, ani ka mɔgɔw bila siraɲuman kan, k’u tilen.” (2 Timote 3:16). Tiɲɛn na, Bibulu ye kitabu nafaman ye. Adamaden cogoya lakalila a kɔnɔ ka ɲɛ. O tɛ bari an na sabu a Tigi Jehova Ala lo ye Danbaga ye. A be an ka miiriyaw n’an ka dusukunnataw lɔn ka tɛmɛ an yɛrɛ kan. Ka fara o kan, Jehova b’a lɔn an mako be min na walisa ka kɛ hɛɛrɛ la. A fana b’a lɔn an man kan ka sira min ta.\n11, 12. (a) Yezu kumana koo jumanw kan Matiyo sapitiri 5-7nan kɔnɔ? (b) Bibulu be kuma koo nafaman wɛrɛ jumanw kan, ani mun na nafa be a ka ladiliw la sanga ni wagati bɛɛ?\n11 I ka Yezu ka kalan lajɛ min be sɔrɔ Matiyo sapitiri 5-7nan kɔnɔ. O kalan ɲɔgɔn tɛ yen. A kɔnɔ, Yezu kumana koo caaman kan i n’a fɔ hɛɛrɛ sɔrɔcogo, bɛnbaliyaw ɲɛnabɔcogo, delili kɛcogo ani bololafɛnw koo filɛcogo ɲuman. Hali bi, barika be o kumaw la ani u nafa ka bon.\n12 Bibulu ka miiriya jɔnjɔn dɔw ɲɛsinna denbayako ni mɔgɔw minɛcogo ma ani fana an ka delinankow ma baarako ta fan fɛ. Bibulu ka miiriya jɔnjɔnw ɲɛsinna siyaw bɛɛ ma ani nafa be a ka ladiliw la sanga ni wagati bɛɛ. An be hakilitigiya min sɔrɔ Bibulu kɔnɔ, Ala tɛmɛna kira Ezayi fɛ k’o lakali ka surunya ko: “Ne Masaba ye aw ka Ala ye. Ne b’aw kalan aw ka nafa kama.”—Ezayi 48:17.\nKIRAYA KUMA KITABU\nBibulu sɛbɛbaga Ezayi kɔnna ka Babilonɛ ben koo fɔ\n13. Jehova barika la, kira Ezayi ye koo jumanw sɛbɛ ka walawala Babilonɛ koo la?\n13 Kiraya kumaw ka ca Bibulu kɔnɔ. U caaman dafara ka ban. An ka ɲɛyirali dɔ filɛ. Saan kɛmɛkulu seeginan ka kɔn Krista tile ɲɛ, Jehova tɛmɛna kira Ezayi fɛ ka kɔn ka Babilonɛ dugu halakili koo fɔ (Ezayi 13:19; 14:22, 23). A y’a walawala k’a yira cogo min na o dugu tun bena minɛ. Sɔrɔdasiw tun bena Babilonɛ baji ja ani ka tagama ka don dugu kɔnɔ n’u ma kɛlɛ kɛ. A ma dan o ma. Masacɛ min tun bena Babilonɛ dugu minɛ, kira Ezayi y’o tɔgɔ fɔ yɛrɛ ko Sirusi.—Ezayi 44:27–45:2.\n14, 15. Ezayi ka kiraya kuma koo tigitigi dɔw dafara cogo di?\n14 Saan 200 ɲɔgɔn o kɔ (ɔkutɔburukalo tile 5nan suu fɛ saan 539 ka kɔn Krista tile ɲɛ), kɛlɛbolo dɔ ye daga sigi Babilonɛ daa la. Jɔn lo tun b’a ɲɛminɛ? Perse masacɛ dɔ tun lo, min tɔgɔ ko Sirusi. Koow bɛɛ tun labɛnna walisa kiraya kuma kabakoman dɔ ka dafa. Nka, i ko kira Ezayi tun kɔnna k’a fɔ cogo min na, yala Sirusi ka kɛlɛbolo tun bena Babilonɛ dugu minɛ n’u ma kɛlɛ kɛ wa?\n15 Babilonɛkaw tun be fɛti kɛra o suu la. A tun be u ɲɛɛ na ko u be hɛɛrɛ la u ka dugu kɔnɔ sabu a lamini kogow barika tun ka bon. Baji dɔ tun be dugu cɛtigɛ. Ka mɔgɔw to fɛti la, Sirusi ye hakili sɔrɔ ka jii sira yɛlɛma. Baji jigira joona, sɔrɔdasiw sera k’a tigɛ ani ka se dugu lamini kogow ma. Nka, Sirusi ka kɛlɛbolo tun bena Babilonɛ kogow sago cogo di? Mɔgɔ m’a lɔn fɛɛn min kama, nka o suu la, mɔgɔ si m’a janto ka dugu dondaw tugu.\n16. (a) Ezayi tun kɔnna ka mun lo fɔ Babilonɛ laban koo la? (b) Ezayi tun ko Babilonɛ bena kɛ lakolon ye, o koo dafara cogo di?\n16 A tun fɔra Babilonɛ koo la ko: “Mɔgɔ tena sigi yen tugu fewu, a lakolon bena to kudayi. Hali arabuw yɛrɛ tena u ka buguw lɔ yen, begɛndɛndɛbagaw tena lafiɲɛ yen n’u ka begɛnw ye.” (Ezayi 13:20). Nka, kiraya kuma ma dan Babilonɛ minɛni koo ma dɔrɔn. A y’a yira ko a lakolon tun bena to fɔɔ abada. I yɛrɛ be se k’a ye i ɲɛɛ na k’o kumaw dafara. Babilonɛ dugu tɔɔ lakolon be yen Irak jamana na, Bagdad dugu worodugu yan faan fɛ. Kilo 80 b’o dugu fila cɛ. O b’a yira ko Jehova tɛmɛna Ezayi fɛ ka kuma min fɔ, o dafara: “Ne bena a filan ni halakili filanan ye.”—Ezayi 14:22, 23, NW. *\nBabilonɛ dugu tɔɔ lakolon\n17. Bibulu ka kiraya kumaw dafali b’an ka limaniya barika bonya cogo di?\n17 K’a ye ko Bibulu ye kiraya kuma kitabu ye mɔgɔ be se ka la min na, o b’an ka limaniya barika bonya. Tiɲɛn tɛ? Siga t’a la, ni Jehova y’a ka layiduw dafa galen, joo b’an fɛ ka la a la ko a ye layidu min ta ko a bena dugukolo kɛ alijɛnɛ ye, o fana bena dafa (Nɔnburuw 23:19). Tiɲɛn na, ‘ɲɛnamaya banbali jigi be an kɔnɔ. Ala min tɛ nkalon tigɛ, o ye ɲɛnamaya banbali layidu ta sani diɲɛ ka da.’—Titi 1:2, ABM. *\n“ALA KA KUMA ƝANAMAN LO”\n18. Kerecɛn ciden Pol ye kuma barikaman juman fɔ “Ala ka kuma” koo la?\n18 An ye fɛɛn minw ye kalansen nin kɔnɔ, u b’a yira ka gwɛ ko Bibulu ye kitabu ye min ɲɔgɔn tɛ yen tiɲɛn na. Nafa b’a la sabu a t’a yɛrɛ sɔsɔ, a be tiɲɛn fɔ lɔnnikow ni tarikikow ta fan fɛ, a ka hakilitigiya be an nafa ani mɔgɔ be se ka la a ka kiraya kumaw la. Nka, a nafa tɛ dan o dɔrɔn ma. Kerecɛn ciden Pol y’a sɛbɛ ko: “Ala ka kuma ɲanaman lo, fanga b’a la. A ka fari ni muru faan fila dadiman ye. A be don mɔgɔ dusu la fɔɔ ka nii faran ka bɔ adamadenya la, ani ka kolo ni sɛnmɛ bɔ ɲɔgɔn na. A be mɔgɔ ka miiri, n’a kɔnɔnako bɛɛ sɛgɛsɛgɛ k’u lɔn.”—Eburuw 4:12.\n19, 20. (a) Bibulu be se k’i dɛmɛ cogo di k’i yɛrɛ sɛgɛsɛgɛ? (b) Bibulu ye Ala ka kado ye min ɲɔgɔn tɛ yen. I be se k’a waleɲuman lɔn cogo di o kosɔn?\n19 N’an be “Ala ka kuma” walima a ka cikanw kalan Bibulu kɔnɔ, o be se k’an ka ɲɛnamaya kɛcogo yɛlɛma. O fana be se k’an dɛmɛ k’an yɛrɛ sɛgɛsɛgɛ kokura ani cogo fisaman na. An be se k’a fɔ ko an be Ala kanu. Nka, n’an be sɔn wala n’an tɛ sɔn a ka Kuma senuman ma, o lo b’a yira miiriya tigitigi minw b’an na ani an ka ŋaniya yɛrɛyɛrɛ ye min ye.\n20 Siga t’a la, Bibulu ye kitabu ye min bɔra Ala yɔrɔ. Kitabu lo an ka kan ka min kalan, k’a sɛgɛsɛgɛ, ani a koo ka kan ka diya an ye. A yira ko i be Ala waleɲuman lɔn o kado kosɔn i kɛtɔ k’a kɔnɔnakow sɛgɛsɛgɛ koɲuman tuma o tuma. N’i y’o kɛ, Ala sagonata ye min ye adamadenw ta fan fɛ, i bena o faamu koɲuman. Kalansen nata bena a yira an na o sagonata ye min ye ani a bena dafa cogo min na.\n^ dakun 6 Mɔgɔ dɔw b’a fɔ ko Bibulu yɔrɔ dɔw be ɲɔgɔn sɔsɔ. Nka, foyi t’a yira k’o ye tiɲɛn ye. A filɛ gafe nin kalansen 7nan na: La Bible: Parole de Dieu ou des hommes ? Jehova Seerew lo y’a sɛbɛ.\n^ dakun 9 Ɲɛyirali fɛ, a filɛ cogo min na Luka 3:23-38 be Yezu buruju kofɔ k’a pereperelatigɛ.\n^ dakun 16 Kunnafoni wɛrɛw be sɔrɔ Bibulu ka kiraya kumaw koo la gafe Un livre pour tous kɔnɔ, a ɲɛɛ 27-29. Jehova Seerew lo y’a sɛbɛ.\n^ dakun 17 Bibulu ka kiraya kuma minw dafara, Babilonɛ halakili koo ye olu la kelen dɔrɔn lo ye. Tiri ni Ninivu duguw halakili koo ye ɲɛyirali wɛrɛw ye fana (Ezekiyɛli 26:1-5; Sofoni 2:13-15). Daniyɛli ka kiraya kuma fana tun kɔnna k’a yira masaya minw tun bena fanga sɔrɔ ka tugutugu ɲɔgɔn kɔ Babilonɛ benni kɔ. Medi ni Perse ka masaya ani Girɛsi masaya ye olu dɔw ye (Daniyɛli 8:5-7, 20-22). Kiraya kuma caaman minw dafara Masiya Yezu Krista koo la, i k’u lajɛ gafe nin ɲɛɛ 199-201 kan.\nBibulu bɔra Ala yɔrɔ, o kama a ka fɔta ye tiɲɛn ye ani an be se ka la o la. —2 Timote 3:16.\nAla ka Kuma kɔnɔnakow be mɔgɔ nafa loon o loon.—Ezayi 48:17.\nAla ka layidu minw be Bibulu kɔnɔ, u bena dafa, siga t’a la.—Nɔnburuw 23:19.


Yezu somɔgɔw bolila ka taga n’a ye Ezipiti | Yezu ka ɲɛnamaya\nU bolila masacɛ jugu dɔ ɲɛ\nYEZU SOMƆGƆW BOLILA KA TAGA N’A YE EZIPITI\nYUSUFU TAGARA N’A KA DENBAYA YE NAZARƐTI DUGU LA\nJehova ka mɛlɛkɛ y’a yɛrɛ yira Yusufu la siko la k’a fɔ a ye ko: ‘Wili ka boli ka taga ni deen n’a baa ye Ezipiti jamana na, bari Erɔdi be deen yɔrɔ ɲinina k’a faga. To o yɔrɔ la fɔɔ ni ne ka kuma sera i ma tuma min na.’ Yusufu ye Mariyamu lakunu k’o fɔ a ye joona joona.—Matiyo 2:13.\nYusufu ni Mariyamu wulila o suu yɛrɛ la ka taga n’u deen ye. U y’o kɛ wagati bɛnnin na sabu Erɔdi bɔra a kala ma ko lolo lɔnbaga minw bɔra kɔrɔn fan fɛ, u y’ale janfa. A tun y’a fɔ u ye k’u ka segi ka na deen nin koo ɲɛfɔ ale ye. Nka u kɔsegira u ka dugu la, u ma tɛmɛ Erɔdi fɛ. O koo ye Erɔdi dimi kosɔbɛ! A bele b’a fɛ ka Yezu faga. O kama, cɛdennin minw be Bɛtilehɛmu n’a gɛrɛfɛ duguw la, ani u sanda ma tɛmɛ saan 2 kan, a ye cii di ko olu bɛɛ ka faga. A y’o sanda latigɛ ka kɛɲɛ ni lolo lɔnbagaw ka kuma ye.\nCɛdennin caaman fagara. O kɛra kojuguba yɛrɛ lo ye! U ye cɛdennin minw faga an m’u hakɛ lɔn. Foyi tɛ se k’u bamusow dusu saalo. U ŋunakan n’u kasikan be Bibulu ka kiraya kuma dɔ dafa, Ala ka kira Zeremi tun ye min sɛbɛ.—Zeremi 31:15.\nO wagati la, Yusufu n’a ka denbaya tun bolila ka taga Ezipiti ani u tora yen. Nka loon dɔ sufɛ, Jehova ka mɛlɛkɛ y’a yɛrɛ yira Yusufu la kokura siko la, k’a fɔ a ye ko: “Wili ka segi ni deen n’a bamuso ye Isirayɛli jamana na, bari mɔgɔ minw tun b’a fɛ ka deen nin faga, olu banna.” (Matiyo 2:20). Yusufu y’a faamu o sen fɛ ko ale n’a ka denbaya be se ka kɔsegi u faso la. O koo ye kiraya kuma wɛrɛ dafa: Ala y’a Dencɛ weele ka bɔ Ezipiti jamana na.—Oze 11:1.\nA be komi Yusufu b’a fɛ ka taga sigi Zude mara la Bɛtilehɛmu dugu gɛrɛfɛ. A tun b’o yɔrɔ lo la ka sɔrɔ ka boli ka taga sigi Ezipiti jamana na. Nka, a y’a mɛn ko Erɔdi dencɛ jugu Arikelayusi kɛra masacɛ ye Zude kun na. Siko wɛrɛ la, Ala ye Yusufu lasɔmi ko farati b’a la ka kɔsegi Zude mara la. O kama, Yusufu n’a ka denbaya tagara sigi Nazarɛti dugu la, Galile mara saheli fan fɛ. O la, u ye u yɔrɔ janya Zeruzalɛmu na, Yahutuw ka diinankow fanba be kɛ yɔrɔ min na. Yezu lamɔna Nazarɛti le. O ye kiraya kuma wɛrɛ dafa min tun ko: “U ben’a wele ko Nazarɛtika.”—Matiyo 2:23.\nLolo lɔnbagaw ma kɔsegi ka taga Erɔdi fɛ minkɛ, a ye mun lo kɛ? Mun lo y’a to Yezu kisira?\nYusufu n’a ka denbaya bɔnin kɔ Ezipiti, mun na u ma kɔsegi Bɛtilehɛmu?\nBibulu ka kiraya kuma jumanw lo dafara o wagati la?\nYusufu y’a ka denbaya tanga cogo di? Mun na a y’a ka denbaya minɛ ka taga Misira?\nA ci dɔ ma A ci dɔ ma U bolila masacɛ jugu dɔ ɲɛ\njy sap. 8 ɲɛɛ 24-25


Tim fɔlɔ 5 AKKDC08 - N'i be cɛkɔrɔba ladi tuma min na, - Bible Search\nTim fɔlɔ 4 Tim fɔlɔ 6\nTim fɔlɔ 5\n1N'i be cɛkɔrɔba ladi tuma min na, i kana kuma gwɛlɛman fɔ a ye. Nga i k'a ladi i n'a fɔ i faa. I ka kanbelenw ladi i n'a fɔ i kɔrɔw, walima i dɔgɔw. 2Muso minw kɔrɔla, i ka olu ladi i n'a fɔ i bamusow, muso minw ma kɔrɔ, ka olu ladi i n'a fɔ i kɔrɔmusow, walima i dɔgɔmusow, cogo bɛnnin na.\nLadili, firiyamusow ka koo la\n3Mɔgɔ te firiyamuso minw fɛ, i ka olu minɛ ni boɲa ye. 4Nga ni deenw, walima mamadenw be firiyamuso min fɛ, o deen nunu le ka kan k'a dɛmɛ u ka Alaɲasiran kosɔn. O la, u ben'a yira u wolobagaw la k'olu le ka kan ka lɔ n'u ka koo ye, bari o le ka di Ala ye. 5Min kɛra firiyamuso ye sɔbɛ la, mɔgɔ te a fɛ ka janto a la, ale b'a jigi bɛɛ la Ala kan. A be Ala daali ka dɛmɛ ɲini suu fara tile kan. 6Nga firiyamuso min be miiri farisogo nisɔndiya dama la, ale sara ka ban hali k'a to nii na. 7I ka kan ka min fɔ u ye waasa u ka se ka to jalakibali ye, o filɛ nin ye. 8Mɔgɔ o mɔgɔ te janto a ka somɔgɔw la, o tigi banna lanaya la. Mɔgɔ min ma la Ala la, ale yɛrɛ ka fisa n'a ye.\n9I ka kan ka firiyamuso min jati k'a fara firiyamusow kan k'a tɔgɔ sɛbɛn, ale ka kan ka saan bi wɔɔrɔ ɲɔgɔn sɔrɔ, ani a ka kɛ muso ye min tun furula cɛɛ kelen dama fɛ. 10Ani a tɔgɔɲuman ka fɔ a ka kɛwaliɲuman kosɔn, a ka kɛ muso ye min y'a deenw lamɔ ka ɲa, ka kɛ lonan ladonbaga ye. A ka kɛ Ala ka mɔgɔw dɛmɛbaga ye. A ka kɛ mɔgɔ ye min y'a hakili to dɛsɛbagatɔw la k'u dɛmɛ, ani ka kɛwaliɲuman sifa bɛɛ kɛ. 11Nga firiyamuso minw ma kɔrɔ fɔlɔ, i ka ban olu la, bari ni cɛko y'u minɛ tuma min na, u te Krista ka koo jati tugu, u b'a fɔ k'u be furu. 12Ani u b'u yɛrɛ bila jalaki la, bari u y'u ka dadili fɔlɔ cɛn. 13Ani ka fara o kan, u be kɛ salabagatɔw ye, ka to ka yaalayaala sodaw la. O dama tɛ, u daa ka ca, u daa be don mɔgɔ ka koow la, u man kan k'u daa don minw na. 14O le y'a to, ne b'a fɔ firiyamusow ye, minw ma kɔrɔ, k'u ka furu ka deenw sɔrɔ ani u ka janto u ka somɔgɔw la, waasa u kana yɔrɔ di an jugu ma a ka se ka kumajugu fɔ an koo la, 15bari firiyamuso dɔw ye siraɲuman bila, ka tugu Sutana kɔ. 16Muso min lara Yezu la, n'a kɛra ko firiyamusow be ale ka mɔgɔw cɛma, ale yɛrɛ k'a janto olu la, a kana u to u ka kɛ Krista ka jama kunnadoni ye waasa olu ka se ka firiyamusow dɛmɛ, mɔgɔ te minw fɛ.\nLadili, Krista ka jama ɲamɔgɔw ka koo la\n17Krista ka jama ɲamɔgɔ minw b'u ka baara kɛ ka ɲa, olu ka kan ni boɲa ye kosɔbɛ, janko minw be waajuli kɛ ani minw be mɔgɔw kalan. 18- Bari a fɔra Ala ka kuma na ko:\n«Ni misi be suman gosira, kan'a daa siri,»\n«Baarakɛla ka kan n'a ka sara ye.»\n19- I kana sɔn ka Krista ka jama ɲamɔgɔ jalaki, n'i m'a ka koo kɛnin mɛn seere fila, walima mɔgɔ saba daa la.\n20Ni mɔgɔ min ye hakɛ kɛ, i k'o tigi jalaki mɔgɔ bɛɛ ɲana waasa ni tɔɔ nunu y'o ye, olu be siran. 21Ne b'i daali Ala ni Yezu Krista ɲana, ani mɛlɛkɛw, ko i ka koo nunu bɛɛ kɛ, i kana mɔgɔ bɔ mɔgɔ la.\n22I kana teliya k'i bolo la mɔgɔ si kan, k'o tigi don Ala ka baara la. I kana jɛn ni mɔgɔ si ye ka hakɛ kɛ. Ele ka to k'i yɛrɛ saniya.\n23I kana to ka jii dama min tugu, i ka to ka duvɛn min dɔɔni dɔɔni i ka kɔnɔdimimisɛnw n'i ka banamisɛnw kosɔn.\n24Mɔgɔ dɔ ka hakɛ be lɔn sanni kiti ka tigɛ, nga dɔw ta be lɔn kɔfɛ le. 25Kɛwaliɲuman fana be ye joona, hali minw yeli ka gwɛlɛ, u si te se ka to dogo la.


Eza 8 AKKDC08 - Masaba y'a fɔ ne ye ko n ka sɛbɛba dɔ - Bible Search\nEza 7 Eza 9\nEzayi dencɛ tɔgɔ\n1Masaba y'a fɔ ne ye ko n ka sɛbɛba dɔ ta, k'a sɛbɛn a kan cogoɲuman na ko: «Aw ka teliya ka benkanni kɛ ka nafolo bɔsi.» 2O la, ne ye seeresɔbɛw ɲini: sarakalasebaga Uriya, ani Yebɛrɛkiyawu dencɛ Zakariyawu.\n3O kɔ, ne gwɛrɛla kiramuso nin na, a ye kɔnɔ ta ka dencɛ wolo. Masaba ko ne ma: «A tɔgɔ la ‹Aw ka teliya ka benkanni kɛ ka nafolo bɔsi.› 4Bari, sanni deen nin ka se k'a fɔ: ‹Baba, baba. Naa, naa›, Damasi nafolo bena bɔsi, Samari ta be bɔsi ka taga u di Asiri masacɛ ma.»\nAsirikaw nako, Zuda mara kama\n5Masaba y'a fɔ ne ye tugu ko:\n6«Jama nin banna Silowe jii ma,\no jii min be woyo ɲamalɔ la,\nka to k'u nisɔndiya Eresin koo la\nani Eremaliyawu dencɛ koo la,\n7o le kama, ne Matigi bena jiba bila ka n'u kan,\njii caaman, ka bɔ Efarati baji la.\nAsiri masacɛ lo, a n'a ka fangatigiya bɛɛ.\nBaji bena caya, fɔɔ ka bɔ a dingɛ kɔnɔ,\na bena yɛrɛkɛ a dagolo la yɔrɔ bɛɛ.\n8A bena Zuda mara minɛ.\nJii nin bena yɛlɛ,\na bena se fɔɔ mɔgɔ kaan na.\nJii nin bena fa ka woyo\nk'i ka jamana kɔnɔ boɲa bɛɛ ta.\nEmanuwɛli, see sɔrɔli taamasiɲɛ\n9Siya wɛrɛw, aw ka yɛrɛyɛrɛ,\naw jaa ka tigɛ!\nYɔrɔjan mɔgɔw bɛɛ,\naw ka mɛnni kɛ.\nAw y'aw ka kɛlɛkɛminanw ta,\naw jaa ka tigɛ.\n10Aw k'aw ka koo latigɛ,\na bena cɛn!\nAw k'aw ka miiriyaw fɔ,\no kuma bena kɛ fuu ye!\nBari, Ala be n'anw ye.\nSiran Masaba le ɲa\n11Masaba ka sebagaya fɛ, a kumana ne fɛ ka kangari la ne ye ko jama be sira min kan, ko ne kan'o ta.\n12- Ko u be min wele ko janfako,\nko ne kan'a wele ten.\nKo u be siran fɛɛn minw ɲa,\nko ne kana siran o ɲa.\nKo n kana siran o ɲa fewu.\n13Aw k'a lɔn ko Masaba,\nSetigi ka senu,\naw ka siran ale ɲa,\naw ka yɛrɛyɛrɛ a ɲa.\n14- Masaba Setigi ye tangayɔrɔ ye,\nnga a ye talonkabakuru ye fana.\nA bena kɛ Isirayɛli ni Zuda mara talonfarakulu ye.\nA bena kɛ jɔɔ ni jaan ye Zeruzalɛmukaw fɛ.\n15A bena kɛ u caaman talonfɛn ye.\nU bena ben, u bena u kolow karikari.\nU bena don jaan kɔnɔ, a b'u minɛ.\nMasaba ka waati\n16Seereyakuma nunu sɛbɛ datugu,\nka n ka kalan nunu mara ka ɲa\nn ka kalandenw cɛma.\n17- Ne be Masaba kɔnɔna,\nmin y'a yɛrɛ dogo Yakuba kɔmɔgɔw la.\nNe jigi b'ale lo kan.\n18- Masaba ye deen minw di ne ma, ne ni olu kɛnin be taamasiɲɛw ye Isirayɛlidenw fɛ, ani koo nata yirafɛnw ye Masaba, Setigi tɔgɔ la. Min sigiyɔrɔ be *Siyɔn kulu kan.\n19Dɔw b'a fɔ ko: «Mɔgɔ ka kan ka taga sukɔrɔ welebagaw ni lagwɛlikɛlaw fɛ, minw be to ka ŋunuŋunu. Ko siya man kan k'u ka joow ni sukɔrɔw ɲininga, nimanw ka hɛrɛ koo la wa?» Ni u y'o fɔ aw ye, 20aw k'u jaabi ko u ka mɛnni kɛ Masaba ka kuma la. Ni mɔgɔ minw ka fɔta ma bɛn o ma, olu yɔrɔ ka jan kɛnɛ la.\n21Jama sɛgɛnninba bena yaalayaala jamana kɔnɔ, u kɔnɔbara lakolon. Kɔngɔ sababu la, u bena dimi k'u ka masacɛ nɛni, k'u ka Ala nɛni. U bena filɛli kɛ sanfɛ, 22ka tila ka filɛli kɛ duguma. U tena foyi sɔrɔ yen ni dusukasi tɛ, ani dibi, ni hakiliɲagamiko. U bena fili ka to dibi la pewu.\n23- Nga minw tun be dusukasi la, olu ka ɲanafin banna. Masaba tun ye maloya bila Zabulɔn ni Nɛfutali mara kan fɔlɔfɔlɔ. O kɔ, a ye boɲa la Zurudɛn baji kɔrɔn fɛ, ni siya min be kɔgɔjida la, ani siya wɛrɛw ka mara kan min ye Galile mara ye.


Cɛf 14 AKKDC08 - Loon dɔ, Samusɔn wilila ka taga - Bible Search\nCɛf 13 Cɛf 15\nSamusɔn be filisi sunguru dɔ furu\n1Loon dɔ, Samusɔn wilila ka taga Timuna. A ye sunguru dɔ ye filisiw fɛ. 2A kɔsegira tuma min na, a y'a fɔ a facɛ n'a bamuso ye ko: «Ne ye sunguru dɔ ye Timuna dugu kɔnɔ filisiw fɛ. Aw ka ta'a daali ka n'a di ne ma furu la.» 3A facɛ n'a bamuso y'a fɔ a ye ko: «O tuma na, sunguru te i faden cɛma, walima an ka siya fɛ, n'i be wili ka taga sunguru ta filisi kɛnɛkɛnɛbaliw fɛ wa?» A y'a fɔ a facɛ ye ko a ka ta'a minɛ ka n'a di ale ma, bari a koo ka di ale ye. 4A facɛ n'a bamuso tun m'a lɔn ko Masaba le tun b'a fɛ a ka kɛ ten. A tun be cogo le ɲinina ka kɛlɛ sɔrɔ ni filisiw ye. O tuma na, filisiw tun be Isirayɛlidenw kunna.\n5A tagara n'a facɛ n'a bamuso ye Timuna. K'o to sira kan, u sera *ɛrɛzɛnforow cɛma, minw ye Timunakaw ta ye, jarakanbelen dɔ bɔr'a kama n'a be sɔngɔra. 6Masaba ka Nii donna Samusɔn na, a ye jara nin minɛ k'a faran i n'a fɔ baden. O y'a sɔrɔ foyi tun t'a bolo. A fana ma foyi fɔ a facɛ n'a bamuso ye. 7U tagara kuma sunguru nin fɛ, a koo diyar'a ye.\n8Tile damani tɛmɛnin kɔ, a ko a be segi ka taga sunguru nin kɔɲɔya kɛ. A tagara faran ka don ko a be jara nin suu filɛ. A ye lii ye jara nin suu kɔnɔ ani lidenw. 9A ye lii nin bɔ a bolo la ka to k'a dumu n'a be tagara. A ser'a facɛ n'a bamuso fɛ tuma min na, a ye olu sɔn, u y'a dumu. A m'a fɔ olu ye ko a y'a bɔ jara suu le kɔnɔ.\nSamusɔn be talen la filisiw ye\n10Samusɔn facɛ tagara sunguru nin fɛ. Samusɔn tagara ɲanagwɛ dɔ sigi o yɔrɔ la, bari kanbelenw tun be deli k'o ɲɔgɔn kɛ. 11U y'a ye tuma min na, u ye mɔgɔ bi saba wele, olu tora n'a ye. 12Samusɔn y'a fɔ olu ye ko: «Ne bena talen la aw ye, n'aw y'a kɔrɔ fɔ ka sɔrɔ ɲanagwɛ tile wolonwula nunu ma ban, ne bena deleke ɲanaman bi saba ni fani wɛrɛ bi saba d'aw ma. 13Nga n'aw ma se k'a kɔrɔ fɔ, aw le bena o deleke bi saba ni fani wɛrɛ bi saba di ne ma.» U y'a fɔ a ye ko a ka talen nin la, k'olu b'a lamɛnna. 14A y'a fɔ u ye ko:\n«Dumunifɛn bɔra fɛndumubaga kɔnɔ,\nfɛɛn diman bɔra fɛɛn fariman kɔnɔ.»\nU ye tile saba kɛ, u ma se k'a kɔrɔ fɔ. 15Tile wolonwulanan loon, u y'a fɔ Samusɔn ka muso ye ko: «Banba ka se i cɛɛ kɔrɔ dɛ, janko an ka talen nin kɔrɔ lɔn. N'o tɛ, an bena e n'i ka somɔgɔw jɛni. Aw y'an wele janko ka se k'an ka fɛɛnw bɔsi an na, o tɛ wa?» 16Samusɔn ka muso kasira k'a fɔ a ye ko: «Ne koo man d'i ye, i te ne kanu! I ye talen la ne ka mɔgɔw ye, i yɛrɛ ma sɔn k'a kɔrɔ fɔ ne ye.» Samusɔn y'a jaabi ko: «Ne yɛrɛ m'a kɔrɔ fɔ n facɛ ni n bamuso ye wee, sankofɛrɛ n muso ye.» 17A tora ka kasi Samusɔn kunna tile wolonwula nunu kɔnɔ ɲanagwɛ nin na. A tile wolonwulanan loon, Samusɔn dɛsɛra ka tila k'a kɔrɔ fɔ a ye. Bari a tun b'a nii tɔɔrɔla. Muso nin fana tagar'a kɔrɔ fɔ a ka mɔgɔ nunu ye. 18Tile wolonwulanan loon, yanni tilekun ka don, dugu mɔgɔ nunu y'a fɔ Samusɔn ye ko:\n«Mun le ka di ka tɛmɛ lii kan?\nFangatigi jumɛn le be yen ka tɛmɛ jara kan?»\nSamusɔn y'a fɔ u ye ko:\n«Ni aw tun ma ne ka misisunguru minɛ ka sɛnɛ kɛ n'a ye,\naw tun tena talen nin kɔrɔ lɔn.»\n19Masaba ka Nii donna Samusɔn na. A wilila ka taga Asikalɔn, ka mɔgɔ bi saba faga ka olu ka faniw ta ka na o di talen nin kɔrɔfɔbagaw ma. A dimininba tagar'a faso la. 20O kɔ, u y'a ka muso nin minɛ k'a di a tɔɲɔgɔn dɔ ma min tun y'a teri ye.


Kɛw 4 AKKDC08 - Ka Piyɛri ni Zan to kuma na jama fɛ, - Bible Search\nKɛw 3 Kɛw 5\nU be Piyɛri ni Zan kiti\n1Ka Piyɛri ni Zan to kuma na jama fɛ, sarakalasebagaw ni Alabatosoba ɲamɔgɔ, ani *Saduseɲɛ dɔw sera. 2U y'a ye ko mɔgɔ fila nunu be jama kalanna Yezu ka koow, ani suuw kununko la minkɛ, o ma diya u ye. 3U y'u minɛ ka taga u datugu kaso la fɔɔ a dugusagwɛ, bari tile tun banna. 4O bɛɛ n'a ta, mɔgɔ minw tun ye ciden fila nunu ka kuma lamɛn, olu caaman lara Yezu la. Dɔ farala kalandenw kan. Cɛɛw bɛɛ lajɛnnin tagara se mɔgɔ waa duuru ɲɔgɔn ma.\n5O dugusagwɛ, zuwifuw ka kititigɛla minw be Zeruzalɛmu dugu kɔnɔ, olu ye ɲɔgɔn lajɛn: cɛkɔrɔba fara sariya karamɔgɔw kan. 6Sarakalasebagaw kuntigiba Ana n'a ka somɔgɔw bɛɛ tun be yen, ni Kayifu, ni Zan ani Alɛkisandiri. 7O tuma na, u nana ni Piyɛri ni Zan ye u cɛma. U y'u ɲininga ko: «Aw ye muruku nin kɛnɛya ni see jumɛn ye, walima aw y'a kɛnɛya tɔgɔ jumɛn barika la?»\n8O tuma na, Piyɛri tun fanin be Nii Senuman na, a y'u jaabi ko: 9«An ka cɛkɔrɔbaw, n'an ɲamɔgɔw, aw y'anw wele kiti la bii, bari an ye koɲuman kɛ. Aw b'an ɲiningana ko an ka muruku nin kɛnɛyacogo fɔ. 10O la, aw y'aw tulo malɔ ka ɲa ani k'a faamu, Isirayɛli jama bɛɛ fana k'a faamu ko Yezu Krista Nazarɛtika nin barika lo, aw tun ye min gwengwen lɔgɔ kan. Ala y'a kunun. Ale barika la cɛɛ nin kɛnɛyara. 11- Aw bonlɔlaw banna kabakuru min na, o nana kɛ kabakuru barikaman ye, boon nɔnkɔn ta. O ye Yezu ye. 12Kisili te se ka sɔrɔ yɔrɔ si n'ale fɛ tɛ. Bari Ala ma mɔgɔ wɛrɛ ci diɲɛ na, adamaden be se ka kisi min tɔgɔ barika la.»\n13Kititigɛla nunu y'a ye ko Piyɛri ni Zan hakili siginin lo u ka kuma na. U kabakoyara bari u y'u jati mɔgɔ fufafu ye minw ma kalan bɛrɛ kɛ. O kɔ, u nan'a lɔn ko Yezu kɔmɔgɔ dɔw lo. 14U ye cɛɛ filɛ u gɛrɛfɛ, a dafaninba, fɔta ma sɔrɔ u fɛ. 15O la, u y'a fɔ u ye ko u ka bɔ kɛnɛma. U dama ye ɲɔgɔn ye koo nin na. 16U y'a fɔ ko: «An bena mun le kɛ mɔgɔ nunu na? Tiɲɛ kɔni na, u ye koba kɛ. Zeruzalɛmukaw bɛɛ b'a kala ma. A gwɛnin lo, an te se ka ban a ma. 17Nga, n'an t'a fɛ koo nin kibaru ka jɛnsɛn ka taga ɲa, an ka kan k'u bali, k'u bagabaga k'u kana Yezu tɔgɔ fɔ mɔgɔ si ɲana tugu.»\n18O la, u ye Piyɛri ni Zan wele ka kangari la u ye ko Yezu tɔgɔ kana mɛn u daa la loon si, walima ka mɔgɔw kalan n'a ka koow ye.\n19Nga Piyɛri ni Zan y'u jaabi ko: «Jumɛn ka di Ala ye koo fila nunu na: k'a ka fɔta bato, walima k'aw ka fɔta bato? Aw yɛrɛ k'o jaabi ɲini aw yɛrɛ ma.\n20«Anw kɔni fɛ, anw ye min ye, ka min mɛn, anw te se ka to o fɔbali ye.»\n21U ma bolo layɔrɔ sɔrɔ k'u tɔɔrɔ minkɛ, u sɔngɔna u kan kosɔbɛ, ka sɔrɔ k'u bila. U y'o kɛ jama ɲasiran kosɔn, bari mɔgɔ bɛɛ tun be Ala tɔgɔ tanura u ka kokɛnin nin kama. 22Cɛɛ min ka kɛnɛya kɛra kabako ye, o sii tun tɛmɛna saan bi naani kan.\nKalandenw be Ala daali\n23Piyɛri ni Zan bilanin kɔ, sarakalasebagaw kuntigiw ni cɛkɔrɔbaw ye kuma min bɛɛ fɔ, u segira ka n'o bɛɛ ɲafɔ u tɔɲɔgɔnw ye. 24- Olu y'u ka kuma mɛn. O kɔ, u y'u kaan kɛ kelen ye ka Ala daali ko: «Matigi, e le ye sankolo ni dugukolo ani kɔgɔji, n'u kɔnɔnafɛnw bɛɛ dan. 25E le y'a kɛ i ka baarakɛla an bɛma Dawuda ye kuma nin fɔ Nii Senuman barika la, ko:\n‹Mun na siyaw murutira?\nMun na u ye ŋaniyafu ta ten?\n26- Masacɛw wilila,\njamana ɲamɔgɔw y'u kaan bɛn,\nka Matigi n'a ka Mɔgɔwolomanin kɛlɛ.›\n27- Tiɲɛ na, Pɔnsi Pilati, ni *Erɔdi, ni Isirayɛli jama ani siya wɛrɛw ye ɲɔgɔn lajɛn dugu nin kɔnɔ i ka baarakɛla senuman Yezu kama i ye min kɛ diɲɛ kisibaga ye. 28Ayiwa, i tun ye koo minw bɛɛ latigɛ, u y'o bɛɛ kɛ. 29Sisan kɔni Matigi, i janto u ka bagabagaliw la, a to i ka baarakɛlaw k'i ka kuma fɔ mɔgɔw ye ni jagwɛlɛya ye. 30A to an ka se ka mɔgɔw kɛnɛya, ka kabakow kɛ Yezu tɔgɔ barika la, min y'i ka baarakɛla senuman ye.»\n31U tun be yɔrɔ min na, daalili bantɔ, o yɔrɔ nin yɛrɛyɛrɛla. U bɛɛ fara Nii Senuman na, ka to ka Ala ka kuma fɔ ni jagwɛlɛya ye.\nKalandenw ka fɛɛn bɛɛ ye foroba ye\n32- Mɔgɔ minw tun lara Yezu la, u bɛnnin tun lo kosɔbɛ, miiriya kelen le tun b'u bɛɛ fɛ. U si tun t'a fɔ ko: «N ta.» Nga u ka fɛɛn bɛɛ tun ye foroba ye. 33Cidenw tun be kobabaw kɛ k'a yira ko Matigi Yezu kununna. Ala ka ɲumanya tun be u bɛɛ kan. 34O la fana, dɛsɛ tun te u si kan, bari forow, walima soow tun be minw fɛ, u tun b'u feere ka n'u bɛɛ sɔngɔ di cidenw ma. 35U tun b'o tilan ka kɛɲɛ n'u kelen kelen bɛɛ ka makoya ye.\n36O la, Levi kɔmɔgɔ dɔ tun be yen min tɔgɔ ko Yusufu ka bɔ Sipɔrɔ jamana na, cidenw y'a tɔgɔ la ko Barinabasi, o kɔrɔ ko min be mɔgɔ jaa gwɛlɛya.b 37Foro dɔ tun be ale fɛ fana. A y'a feere ka n'a wari di cidenw ma.


Zuda ye Yezu janfa a kɛtɔ k’a bolo meleke a kaan na | Yezu ka ɲɛnamaya\nZuda ye Yezu don mɔgɔ juguw bolo\nMATIYO 26:47-56 MARIKI 14:43-52 LUKA 22:47-53 ZAN 18:2-12\nZUDA YE YEZU JANFA NANKƆ KƆNƆ\nPIYƐRI YE CƐƐ DƆ TULO TIGƐ\nU YE YEZU MINƐ\nDugu tilara fɔɔ ka janfa. Sarakalasebagaw ye warigwɛ 30 di Zuda Isikariyɔti ma walisa a ka Yezu janfa. O kama, Zuda tagara ni sarakalasebagaw ni Fariziɲɛ caaman ye walisa ka Yezu yɔrɔ ɲini. Ɔrɔmu sɔrɔdasi dɔw ni komandan fana be n’u ye ani kɛlɛkɛminanw b’u bolo.\nTɛmɛnkan seli dumuni tuma na, Yezu tun y’a ɲini Zuda fɛ a ka taga. N’a sɔrɔ Zuda sinna ka taga sarakalasebaga kuntigiw lo fɛ (Zan 13:27). U y’u ka kuntigi dɔw ani sɔrɔdasi dɔw lajɛn. Yezu n’a ka cidenw ye Tɛmɛnkan seli kɛ boon min kɔnɔ, n’a sɔrɔ Zuda kɔnna ka taga n’u ye o yɔrɔ la le. Nka sisan, o jamaba ye Sedirɔn kɔkɛnɛ tigɛ ani u be tagara Zɛtisemane nankɔ kɔnɔ. Ka fara kɛlɛkɛminanw kan, fitinɛw ni tɔrɔsiw b’u bolo sabu u jijanin lo ka Yezu yɔrɔ ye.\nZuda y’o jamaba ɲɛminɛ, u be tagara oliviyeyirikulu kan. A lanin b’a la ko a bena Yezu sɔrɔ yen. Lɔgɔkun tɛmɛnin, Yezu ni cidenw tora ka taga ni segi kɛ Betani ni Zeruzalɛmu cɛ. U tun be lɔ ka lafiɲɛ Zɛtisemane nankɔ kɔnɔ. Nka sisan, suu kora ani n’a sɔrɔ Yezu be oliviyeyiri dɔ jukɔrɔ, dibi kɔnɔ. N’a y’a sɔrɔ ko sɔrɔdasiw ma deli ka Yezu ye, u bena se k’a lɔn cogo di? Walisa k’u dɛmɛ, Zuda ye tagamasiɲɛ dɔ di u ma. A y’a fɔ ko: “Ne bena cɛɛ min fo ka n bolo meleke a kaan na, o le ye Yezu ye. Aw k’a minɛ ka taga n’a ye. Aw taatɔ, aw b’a kɔlɔsi ka ɲa.”—Mariki 14:44.\nZuda tagatɔ ni jama ye nankɔ kɔnɔ, a ye Yezu n’a ka cidenw ye. A sinna Yezu ma k’a fɔ a ye ko: “I ni suu, karamɔgɔ.” O kɔ, a y’a bolo meleke Yezu kaan na. Yezu y’a jaabi ko: “N teri, i b’a fɛ ka koo min kɛ, o kɛ.” (Matiyo 26:49, 50). Yezu y’a fɔ tugun ko: “Zuda, i be Mɔgɔ Dencɛ don mɔgɔjuguw bolo ni foli le ye wa?” (Luka 22:48). Yezu ma dɔ wɛrɛ fɔ o janfanci ye tugun!\nSisan, Yezu gwɛrɛla fitinɛw ni tɔrɔsiw yeelen na ani a ye jama ɲininga ko: “Aw be jɔn le yɔrɔ ɲinina?” Dɔ y’a jaabi jama cɛma ko: “Nazarɛtika Yezu lo.” Yezu y’a jaa gwɛlɛya k’a fɔ ko: “Ne lo.” (Zan 18:4, 5). Komi u tun m’a lɔn min bena kɛ, u benna duguma siranya bolo!\nSanni Yezu ka tɛmɛ o sababu fɛ ka boli dibi la, a y’u ɲininga tugun ko u be jɔn lo ɲinina. U y’a jaabi tugun ko: “Nazarɛtika Yezu lo.” Yezu tora ka kuma ni dususuman ye ko: “Ne y’a fɔ aw ye ko ne lo. N’aw be ne le yɔrɔ ɲinina, aw ye nunu to u ka taga.” Hali wagati gwɛlɛ nin na, Yezu hakili jigira a la ko a tun y’a fɔ ko a t’a fɛ a ka ciden si ka tunu (Zan 6:39; 17:12). A y’a ka ciden kantigiw tanga ani u si ma tunu fɔɔ halakiliden Zuda (Zan 18:7-9). O kama, Yezu ko u ka a ka cidenw to u ka taga.\nSɔrɔdasiw wulila ka gwɛrɛ Yezu la. O tuma na le, cidenw y’a faamu min be kɛra. U ye Yezu ɲininga ko: “Matigi, an ka murujanjanw ta u kama wa?” (Luka 22:49). Yezu yɛrɛ ma se k’o ɲiningali jaabi fɔlɔ, murujanjan fila minw tun be cidenw fɛ, Piyɛri y’u kelen ta ka Malikusi kinibolo tulo caron. O Malikusi tun ye sarakalasebagaw kuntigiba ka baaraden lo ye.\nYezu magara Malikusi tulo la k’a kɛnɛya. O kɔ, a ye kalan nafamanba dɔ di a ka cidenw ma. A y’a fɔ Piyɛri ye ko: “I ka murujan don a nɔɔ na, bari mɔgɔ minw be kɛlɛ kɛ ni murujan ye, murujan le bena u faga fana.” Yezu sɔnna u k’ale minɛ sabu a y’a fɔ ko: “Ala ka kuma min b’a fɔ k’o koow ka kan ka kɛ, o bena dafa cogo di?” (Matiyo 26:52, 54). A y’a fɔ tugun ko: “Ne Fa ye tɔɔrɔ jifilen min di ne ma, ne man kan ka minni kɛ o la wa?” (Zan 18:11, ABM). Ala sago ye min ye Yezu koo la, Yezu sɔnna k’o dafa, hali ka sa yɛrɛ.\nYezu ye jama ɲininga ko: “Aw nana ni murujanjan ni berew ye ka ne minɛ, i n’a fɔ ne ye benkannikɛla ye. Ne tun be to ka sigi Alabatosoba kɔnɔ loon bɛɛ ka mɔgɔw kalan, aw ma ne minɛ. Nga, o koo bɛɛ kɛra waasa min fɔra kiraw ka sɛbɛw kɔnɔ, o ka dafa.”—Matiyo 26:55, 56.\nSɔrɔdasiw, komandan ani Yahutuw ka kuntigiw ye Yezu minɛ k’a siri. Cidenw y’o ye minkɛ, u bolila. Nka, “kanbelen dɔ” tora jama cɛma ani a tugura Yezu nɔfɛ (Mariki 14:51). N’a sɔrɔ Yezu ka kalanden Mariki lo. Mɔgɔw y’o kanbele lɔn ani u y’a ɲini k’a minɛ. Nka, a bolila k’a ka fani to u bolo.\nMun na Zuda tagara Yezu yɔrɔ ɲini Zɛtisemane nankɔ kɔnɔ?\nPiyɛri y’a ɲini ka Yezu lafasa cogo di? Nka, Yezu ye mun lo fɔ o koo la?\nYezu ye mun lo fɔ k’a yira ko Ala sago ye min ye ale koo la, a sɔnna o ma?\nTuma min na cidenw bolila ka Yezu to yen, jɔn lo tora? Mun lo kɛra o kɔ?\nA ci dɔ ma A ci dɔ ma Zuda ye Yezu don mɔgɔ juguw bolo\njy sap. 124 ɲɛɛ 284-285


Zoz 8 AKKDC08 - O kɔ, Masaba y'a fɔ Zozuwe ye ko: «I - Bible Search\nZoz 7 Zoz 9\nIsirayɛlidenw be Ayi dugu minɛ\n1O kɔ, Masaba y'a fɔ Zozuwe ye ko: «I kana siran, i jaa kana tigɛ. I ka kɛlɛdenw bɛɛ minɛ ka wili ka taga Ayi dugu kɛlɛ. Ne be Ayi masacɛ, ni dugu mɔgɔw, ni dugu nin yɛrɛ, an'a mara don i bolo. 2Aw ye min kɛ Zeriko dugu n'a masacɛ la, aw k'o ɲɔgɔn kɛ Ayi, n'a masacɛ la fana. Nga aw be se k'u bololafɛnw ta k'u kɛ aw yɛrɛ taw ye ani begɛnw fana. Aw ka kɛlɛdenw dogo dugu nin kɔfɛ.»\n3O la, Zozuwe wilila ka kɛlɛdenw bɛɛ lajɛn, ka taga Ayi kama. A tun ye kɛlɛden fariman mɔgɔ waa bi saba le woloma ka olu bila ka taga sufɛ. 4A tun y'a fɔ u ye ko: «N'aw tagara se, aw ka dogo dugu kɔfɛ, aw kan'a to aw yɔrɔ be jaɲa dugu nin na, aw labɛnnin ka to. 5Ne ni jama tɔɔ bena gwɛrɛ dugu nin na kosɔbɛ fɔlɔ, n'u bɔra k'an kunbɛn i ko fɔlɔ, an bena boli u ɲa. 6U bena tugu an kɔ, fɔɔ an b'u nigɛnigɛ ka taga n'u ye yɔrɔjan, bari u ben'a fɔ ko: ‹U be bolila an ɲa i n'a fɔ fɔlɔfɔlɔ tugu.› An bena to ka boli u ɲa. 7O tuma na, aw ka bɔ aw ka dogoyɔrɔ la, ka dugu nin minɛ, o la Masaba aw ka Ala bena dugu nin don aw bolo. 8N'aw ye dugu nin minɛ ka ban tuma min na, aw k'a jɛni. O la, aw bena Masaba ka kuma bato. O le be ne fɛ k'a fɔ aw ye.» 9Zozuwe y'u bila ka taga, u tagara dogo Betɛli ni Ayi furancɛ la a tileben faan na. Zozuwe tora ni jama ye o suu la.\n10Sɔgɔma joona, Zozuwe wilila ka jama lajɛn k'u kɔlɔsi, o kɔ a bilara jama ɲafɛ ni Isirayɛlidenw ka cɛkɔrɔbaw ye ka taga Ayi kama. 11Kɛlɛden minw bɛɛ tun be n'a ye, olu tagara ka gwɛrɛ kosɔbɛ, u sera dugu nin ɲafɛ tuma min na, u sigira Ayi kɔgɔdugu ɲafan na, kɔbolo tun be u ni ɲɔgɔn cɛ. 12Zozuwe tun ye mɔgɔ waa duuru ɲɔgɔn lajɛn ka taga olu dogo Betɛli ni Ayi furancɛ la, Ayi tileben faan na. 13Kɛlɛden caaman sigira dugu kɔgɔdugu ɲafan na, dɔw tagara dogo dugu nin tileben faan na. O suu yɛrɛ la, Zozuwe tagara fɔɔ kɔkɛnɛ nin cɛmancɛ la. 14Ayi masacɛ y'o ye tuma min na, Ayikaw wilila joona joona ka bɔ ka taga Isirayɛlidenw kunbɛn, janko u k'u kɛlɛ. U bɔra k'u ɲaa sin yɔrɔ kelen ma, kɔbolo faan na, u tun m'a lɔn ko kɛlɛden dɔw dogonin be dugu kɔfɛ u kama. 15Zozuwe ni Isirayɛlidenw bɛɛ y'a kɛ i n'a fɔ Ayika nunu sera u kɔrɔ ka ban. U ye boli daminɛ k'u ɲaa sin kongokolon faan fɛ. 16O la, dugumɔgɔw bɛɛ ye ɲɔgɔn lajɛn janko ka Zozuwe kɔɔ gwɛn. U tugur'a kɔ fɔɔ ka janfa dugu la kosɔbɛ. 17Cɛɛ si ma to Ayi ni Betɛli kɔnɔ min ma bɔ ka taga Isirayɛlidenw kama. U tun y'u ka dugu dondaw yɛlɛnin to, ka bɔ ka taga tugu Isirayɛlidenw kɔ. 18O kɔ, Masaba y'a fɔ Zozuwe ye ko: «Taman min b'i bolo, o wili k'a sin Ayi ma, bari ne ben'a don i bolo.» Zozuwe y'a ka taman wili k'a sin dugu nin ma. 19A y'o kɛ dɔrɔn, kɛlɛden minw tun dogonin be, olu bɔra u ka dogoyɔrɔ la teliya la ka girin ka don dugu nin kɔnɔ k'a minɛ, ka tasuma mana a kan joona joona.\n20Ayikaw ye filɛli kɛ u kɔfɛ, u ye dugu sisi wilitɔ ye. U si ma se ka boliyɔrɔ sɔrɔ ka taga faan si la bari jama min tun be bolila u ɲa ka taga kongokolon faan fɛ, olu yɛlɛmana ka lɔ u gwɛnbagaw kama. 21Zozuwe ni Isirayɛlidenw bɛɛ y'a ye ko kɛlɛden minw tun dogora, olu ye dugu nin minɛ tuma min na, ani u ye sisi wilitɔ ye dugu nin kɔnɔ, u tun yɛlɛmana ka Ayikaw kɛlɛ. 22Kɛlɛden dɔ nunu fana bɔra dugu kɔnɔ ka na u kunbɛn, a kɛra ten, Ayikaw tora Isirayɛlidenw cɛma. U ye Ayika nunu faga, u ma mɔgɔ kelen yɛrɛ to, hali kelen yɛrɛ ma se ka boli. 23U ye Ayi masacɛ minɛ ka na n'a ye Zozuwe fɛ.\n24Ayika minw tun tugura Isirayɛlidenw kɔ kongokolon kɔnɔ, u ye olu bɛɛ faga ka ban pewu tuma min na ni murujan ye, u bɛɛ lajɛnnin kɔsegira ka na Ayi dugu halaki ni murujan ye. 25Mɔgɔ waa tan ni fila (12 000) le fagara o loon na, cɛɛ ni musow, Ayikaw bɛɛ. 26Zozuwe tun y'a bolo min wili k'a sin dugu nin ma, ni taman b'a la, a m'o bolo nin jigi fɔɔ u ye dugu nin kɔnɔ mɔgɔw bɛɛ halaki ka ban tuma min na. 27Isirayɛlidenw ye begɛnw ni dugu nin kɔnɔ nafolo ta k'o kɛ u yɛrɛ taw ye i ko Masaba tun y'a fɔ Zozuwe ye cogo min na. 28Zozuwe ye Ayi jɛni k'a kɛ tomo ye. Halibi a be ten. 29Zozuwe ko u ka Ayi masacɛ dulon yiri la. A tora yiri kan fɔɔ wulafɛ. Tilekun be donna tuma min na, a ye sira di ko u k'a suu jigi ka bɔ yiri la. U tagar'a fili dugu nin donda la, ka kabakuruw cɛ k'o ton a kan, o be yen halibi.\nSariya be kalan Ebali kulu kan\n30- Zozuwe ye sarakabɔyɔrɔ lɔ Ebali kulu kan Masaba ye, Isirayɛli ka Ala, 31- i ko Masaba ka baarakɛla Musa tun y'a fɔ Isirayɛlidenw ye cogo min na, ani a fɔra cogo min na Musa ka sariyasɛbɛ kɔnɔ. Sarakabɔyɔrɔ nin lalagara ni kabakuru tomonin ye, nigɛ ma kɛ ka min ci. U ye saraka jɛnitaw ni jɛnɲɔgɔnya sarakaw bɔ Masaba ye o yɔrɔ la. 32Musa tun ye sariya min sɛbɛn, Zozuwe y'o sɛbɛn kabakuru dɔw kan Isirayɛlidenw ɲana o yɔrɔ la. 33- Isirayɛlidenw bɛɛ, dugulen fara lonanw kan, n'u ka cɛkɔrɔbaw, n'u ɲamɔgɔw, ani u ka kititigɛlaw, u bɛɛ tun lɔra ka Masaba ka layidu taamasiɲɛ kɛsu to u cɛma, n'a tabaga Levi kɔmɔgɔ sarakalasebagaw. Masaba ka baarakɛla Musa tun y'a fɔ cogo min na, ko n'u be duba kɛ Isirayɛli jama ye tuma min na, u k'a kɛ cogo min na, o y'a kɛ ten. U tun tilanna fila, tilan kelen lɔra Garizimu kulu faan na, dɔ nin lɔra Ebali kulu faan na. 34O kɔ, Zozuwe ye sariyasɛbɛ nin kɔnɔnakuma bɛɛ kalan, duba ni danga ta. 35Musa tun ye fɛɛn minw bɛɛ sɛbɛn, Zozuwe y'o bɛɛ kalan Isirayɛli jama bɛɛ ɲana, a ma foyi to. Musow tun be yen, ni denmisɛnw ani lonan minw tun be u cɛma.